क्रिकेट टोलीलाई भिसा समस्या
भिसा नआएका कारण ५ खेलाडी तथा व्यवस्थापक र ट्रेनरविनै नेपाली राष्ट्रिय क्रिकेट टोली केन्या उडेको छ । नेपाली टोली कुल २१ सदस्यीय भए पनि भिसा समस्याका कारण १४ सदस्यीय टोलीमात्र सोमबार राति पहिलो चरणमा नैरोबी लागेको हो ।
काठमाडौँ — भिसा नआएका कारण ५ खेलाडी तथा व्यवस्थापक र ट्रेनरविनै नेपाली राष्ट्रिय क्रिकेट टोली केन्या उडेको छ । नेपाली टोली कुल २१ सदस्यीय भए पनि भिसा समस्याका कारण १४ सदस्यीय टोलीमात्र सोमबार राति पहिलो चरणमा नैरोबी लागेको हो ।नेपालले केन्यामा ५ ट्वान्टी–२० अन्तर्राष्ट्रिय र तीन एकदिवसीय खेल खेल्ने कार्यक्रम छ । नैरोबीको जिमखानामा नेपालले केन्यासँग अगस्ट २५, २६, २८, २९, ३० मा ट्वान्टी–२० अन्तर्राष्ट्रिय तथा सेप्टेम्बर २, ३ र ५ मा तीन एकदिवसीय खेल खेल्नेछ । नेपालको प्रशिक्षकका रूपमा मनोज प्रभाकरको यो पहिलो भ्रमण हुनेछ । नेपाल क्रिकेट संघका अध्यक्ष चतुरबहादुर चन्द, कोषाध्यक्ष रोशन सिंह र सदस्य दुर्गाराज पाठकले सोमबार दिउँसो कप्तान सन्दीप लामिछाने र प्रशिक्षक प्रभाकरलाई झन्डा हस्तान्तरण गर्दै नेपाली टोलीको बिदाइ गरेका थिए । तर भिसाप्राप्त ११ खेलाडी, टेक्निकल एनालिस्ट रमन सिवाकोटी, फिजियो विक्रम न्यौपाने र प्रशिक्षक प्रभाकरमात्र पहिलो चरणमा केन्या लागेका हुन् । व्यवस्थापक रूपमा जान लागेका सिरहा जिल्ला क्रिकेट संघका अध्यक्ष सुनील महासेठ, ट्रेनर भारतका अब्दुल सतार र ५ खेलाडी भिसा नभएका कारण सोमबार केन्या जान पाएनन् । भिसा नआएका ५ खेलाडीमा बसिर अहमद, शाहब आलम, आदिल अलाम, विवेक यादव र सोमपाल कामी छन् । १६ सदस्यीय नेपाली टोलीमा सन्दीप लामिछाने (कप्तान), रोहित पौडेल (उपकप्तान), आसिफ शेख, आरिफ शेख, दीपेन्द्रसिंह ऐरी, देव खनाल, आदिल अलाम, करण केसी, ज्ञानेन्द्र मल्ल, सोमपाल कामी, अर्जुन, पवन सर्राफ, शाहब आलम, किशोर महतो र विवेक यादव रहेका छन् । अन्तर्राष्ट्रिय क्रिकेट खेल्न लागेको २६ वर्षपछि नेपाली क्रिकेट टोली पहिलो पटक केन्या भ्रणममा जान लागेको हो । सोमबार एयर अरेबियाबाट शारजहाँ हुँदै नेपाली टोली नैरोबी लागेको हो । ‘आज भिसा नआएका सात जना भोलि (मंगलबार) केन्या उड्ने तालिका छ । भिसा भोलि आउने विश्वास लिएका छौं,’ क्यान अध्यक्ष चन्दले सोमबार राति कान्तिपुरसँग भने, ‘एल्लो फिभरको भ्याक्सिन कार्ड अपलोड नभएका कारण भिसा नआएको हो । अफ्रिकी क्षेत्रमा जान यो भ्याक्सिन अनिवार्य छ । भिसा अनलाइन अप्लाइ गरेका थियौं, केन्या बोर्डले सोमबार दिउँसोसम्म आइपुग्छ भनेको थियो तर आएन, भोलि बिहान आउँछ भनेर खबर गरेको छ ।’एल्लो फिभर भ्याक्सिन एक पटक लगाएपछि १० वर्षका लागि हुनेछ । विगतमा नेपालले अफ्रिका राष्ट्रहरू नामिबिया र जिम्बावे जाँदा पनि यो भ्याक्सिन लगाएको थियो । सोही कारण केही खेलाडीले विगतमा लगाइसकेकाले यसपटक यो भ्याक्सिन लगाउनुपरेको थिएन । तर पछिल्लो पटक २०१८ मा जिम्बावेमा विश्वकप छनोट खेल्न जाँदा यो भ्याक्सिन लगाए पनि सोमबारसम्म भिसा नआएका कारण सोमपाल निर्धारित तालिकाअनुसार उड्न पाएनन् । क्यान अध्यक्ष चन्दका अनुसार नेपालमा एल्लो फिभर भ्याक्सिन नभएका कारण दिल्लीबाट डाक्टरसहित मगाएर क्यान जाने नेपाली टोलीलाई यो भ्याक्सिन लगाइएको थियो । नेपालले नोभेम्बरमा गएर अर्को अफ्रिकी राष्ट्र नामिबियामा गएर स्कटल्यान्ड समावेश विश्वकप लिग २ को खेल खेल्ने कार्यक्रम छ । ‘सबै युवा खेलाडी सिक्न र प्रदर्शन दिनका लागि लालयित भएको मैले पाएको छु, यो युवा टोलीका लागि राम्रो संकेत हो । म आफ्नो तर्फबाट उनीहरूलाई राम्रो प्रदर्शन दिन लायक बनाउने छु । हाम्रो मुख्य सत्र सुरु हुनु अगाडि हाम्रो केन्या भ्रमण फलदायी हुनेछ,’ प्रशिक्षक प्रभाकरले बिदाइका क्रममा भने ।कप्तान सन्दीप भने केन्याबाटै क्यारेबियन प्रिमियर लिग खेल्न वेस्ट इन्डिज लाग्नेछन् ।